*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 13ης Φεβρουαρίου 1985
περί χορηγήσεως αδείας στο Ηνωμένο Βασίλειο για την καθιέρωση ενδοκοινοτικής επίβλεψης των εισαγωγών επιτραπέζιων σκευών και ειδών οικιακής χρήσεως ή ευπρεπισμού, από πορσελάνη, ψευδοπορσελάνη, φαγεντιανή γη ή από απομίμηση πορσελάνης και άλλες κεραμευτικές ύλες καταγωγής Λαϊκής Δημοκρατίας της Κίνας οι οποίες ευρίσκονται σε ελεύθερη κυκλοφορία στην Κοινότητα
(Το κείμενο στην αγγλική γλώσσα είναι το μόνο αυθεντικό)
(85/168/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 115 πρώτο εδάφιο,
την απόφαση 80/47/ΕΟΚ της Επιτροπής της 20ής Δεκεμβρίου 1979 σχετικά με τα μέτρα επιτηρήσεως και προστασίας τα οποία τα κράτη μέλη δύνανται να εξουσιοδοτηθούν να λάβουν ως προς την εισαγωγή ορισμένων προϊόντων καταγωγής τρίτων χωρών και τα οποία τίθενται σε ελεύθερη κυκλοφορία σε άλλο κράτος μέλος (1), και ιδίως τα άρθρα 1 και 2,
Εκτιμώντας:
ότι, δυνάμει της απόφασης 80/47/ΕΟΚ, τα κράτη μέλη δύνανται να προβούν σε ενδοκοινοτική επίβλεψη των εισαγωγών που αναφέρονται σ' αυτήν, μόνο κατόπιν χορηγήσεως αδείας εκ μέρους της Επιτροπής·
ότι, με την απόφαση 83/326/ΕΟΚ (2), και άλλων, η Επιτροπή χορήγησε άδεια σε ορισμένα κράτη μέλη να καθιερώσουν μια τέτοια επίβλεψη μέχρι τις 30 Ιουνίου 1985·
ότι η κυβέρνηση του Ηνωμένου Βασιλείου υπέβαλε πρόσθετη αίτηση, βάσει του άρθρου 2 της απόφασης 80/47/ΕΟΚ, στην Επιτροπή των Ευρωπαϊκών Κοινοτήτων για τη χορήγηση άδειας καθιέρωσης ενδοκοινοτικής επίβλεψης των εισαγωγών επιτραπέζιων σκευών και ειδών οικιακής χρήσεως ή ευπρεπισμού από πορσελάνη, ψευδοπορσελάνη, φαγεντιανή γη ή από απομίμηση πορσελάνης και από άλλες κεραμευτικές ύλες των κλάσεων 69.11 και ex 69.12 του Κοινού Δασμολογίου, καταγωγής Λαϊκής Δημοκρατίας της Κίνας και οι οποίες ευρίσκονται σε ελεύθερη κυκλοφορία στα άλλα κράτη μέλη ·
ότι η Επιτροπή εξέτασε επισταμένα τα στοιχεία που παρασχέθηκαν από τις αρχές του Ηνωμένου Βασιλείου προς υποστήριξη της αιτήσεως αυτής, βάσει κριτηρίων που αναφέρονται στις αποφάσεις 80/47/ΕΟΚ και 83/326/ΕΟΚ·
ότι η Επιτροπή εξέτασε, ιδίως, αν ήταν δυνατόν να ληφθούν μέτρα διακοινοτικής επιβλέψεως έναντι των εισαγωγών, δυνάμει του άρθρου 2 της απόφασης 80/47/ΕΟΚ, αν υπήρχαν ενδείξεις όσον αφορά τις επικαλούμενες οικονομικές δυσχέρειες και αν, κατά τη διάρκεια των ετών αναφοράς που προβλέπονται στην απόφαση 80/47/ΕΟΚ, προκλήθηκαν εκτροπές στο εμπόριο ή αν υποβλήθηκαν αιτήσεις τίτλου ενδοκοινοτικής εισαγωγής·
ότι, όπως προκύπτει απ' αυτή την έρευνα, οι εισαγωγές που αναφέρονται στο παράρτημα ενδέχεται να επιδεινώσουν ή να παρατείνουν τις υφιστάμενες οικονομικές δυσχέρειες και ότι, ως εκ τούτου, κρίνεται σκόπιμο να χορηγηθεί άδεια στη Ηνωμένο Βασίλειο να υποβάλει τις εισαγωγές του σε ενδοκοινοτική επίβλεψη έως τις 30 Ιουνίου 1985,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Χορηγείται άδεια στο Ηνωμένο Βασίλειο να προβεί, έως τις 30 Ιουνίου 1985, σε ενδοκοινοτική επίβλεψη των εισαγωγών που αναφέρονται στο παράρτημα, σύμφωνα με την απόφαση 80/47/ΕΟΚ.
Άρθρο 2
Η παρούσα απόφαση απευθύνεται στο Ηνωμένο Βασίλειο.
Βρυξέλλες, 13 Φεβρουαρίου 1985.